L’Ajuntament de Paterna amplia l’oferta dels cursos municipals de Teatre i Dansa
07/09/2015

# L’Ajuntament de Paterna amplia l’oferta dels cursos municipals de Teatre i Dansa

[![L’Ajuntament de Paterna amplia l’oferta dels cursos municipals de Teatre i Dansa](/images/noticias/2015/09/escoles-2015.jpg)](/images/noticias/2015/09/escoles-2015.jpg)

07.09.2015

Donada l’excel•lent acollida que tenen entre els paterners i paterneres estes classes municipals, el consistori ofereix este curs 2015-2016 cinc grups de dansa i quatre de teatre

L’Ajuntament de Paterna, a través de la regidoria de Tradicions, Cultura i Foc que dirigeix Paqui Periche, està ultimant els preparatius per a començar els cursos municipals de l’Escola de Teatre i Dansa que imparteix en el Gran Teatre Antonio Ferrandis d’octubre de 2015 a juny de 2016.

Amb l’objectiu de donar resposta a la creixent demanda d’alumnes que cada any s’inscriuen en estes classes, la matrícula de la qual és gratuïta, des del consistori s’ha decidit ampliar en una unitat, els grups de dansa, que passaren dels 4 que s’impartien el curs passat als 5 d’este curs, amb un màxim de 15 alumnes per grup, mentres que per a teatre es conformaran 3 grups atenent a l’edat.

D’esta manera, tots aquells paterners i paterneres interessats a impartir algunes d’estes disciplines artístiques podran matricular-se el pròxim dia 16 de setembre, en el cas dels alumnes que hagen finalitzat el curs anterior, i el 17 de setembre, en el cas que siguen nous alumnes. Durant estos dos dies estaran presents els professors per a valorar el nivell dels alumnes, però els veïns que no puguen assistir en eixes dates, també podran matricular-se qualsevol altre dia, sempre que continuen havent-hi places vacants.

La regidora de Cultura, Paqui Periche ha destacat “la ferma aposta de l’Ajuntament pel foment d’estes dos disciplines escèniques que tan bona acollida tenen sempre entre els veïns de Paterna i que contribueixen a desenrotllar i cultivar els sentits i la creativitat”.

La inscripció es realitzarà en el Gran Teatre, en horari de 19 a 21 hores, i en el cas dels alumnes que es matriculen per primera vegada, hauran d’anar proveïts d’una fotocòpia del llibre de família o DNI per a acreditar l’edat de l’alumne i una fotocòpia del número de compte.

Els Cursos de Dansa tenen un cost mensual és de 36 euros al mes i s’imparteixen els dilluns i dimecres, en el cas de Dansa Clàssica, en tres horaris diferents, de 17:30 a 18:30 h., de 18:30 a 19:30 h. i de 19:30 a 20:30 h. Per la seua banda, els cursos d’Iniciació a la dansa clàssica, es desenrotllaran els dimarts i dijous, de 17:30 a 18:30 h o de 18:30 a 19:30 h.

Pel que es refereix als Cursos de Teatre, s’han creat quatre grups, amb un màxim de 20 alumnes per grup, atenent a l’edat dels alumnes, tres per a xiquets i jóvens, amb un cost de 30 euros al mes i dos hores setmanals i un últim grup per a adults a partir de 18 anys, amb una quota mensual de 50 euros i quatre hores setmanals.

Les classes de teatre per a xiquets/es d’entre 6 i 9 anys i per a xiquets/es d’entre 10 i 13 anys tindran lloc els dissabtes d’11 a 13 hores mentres que el grup de xiquets/es de 14 a 17 anys acudirà els dilluns de 18 a 20 hores. Així mateix, aquells majors de 18 anys interessats en la interpretació, posaran assistir a classes els dilluns i dijous en horari de 21 a 23 hores.